《王兹园丈过访偕登北寺塔旋至元都观 其一》
清代·许传霈

鸟啼客梦醒，侵晨不安席。手持金错刀，起为瓶花摘。

忽闻乡语声，知有故乡客。出门获晤言，入室亲颜色。

道自维扬来，阿兄数晨夕。远归才半涂，同梦嗟永隔。

无计尽君欢，登塔想奇特。君亦欣然从，惜此足无力。

拾级未及巅，雨云头上黑。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。